Diari Oficial de la Generalitat Valenciana


Sumari del DOGV 9945, del 26-09-2024 (2024/9751)

RESOLUCIÓ de 19 de setembre de 2024, de la Direcció General de Personal Docent, per la qual es regula la fase de pràctiques del personal seleccionat i nomenat funcionari en pràctiques derivada del procediment selectiu d’ingrés al cos de mestres convocat per l’Orde 11/2023, de 19 de desembre, de la Conselleria d’Educació, Universitats i Ocupació.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9945

Data del DOGV
:   26-09-2024

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2024/9751

CVE
:   XEWH-Y-2391-7111

Data del document
:   19-09-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

La Llei orgànica 2/2006, de 3 de maig, d’educació, establix en la disposició addicional dotzena que el sistema d’ingrés en la funció pública docent serà el de concurs oposició convocat per les respectives administracions educatives. Així mateix, determina que hi haurà una fase de pràctiques, que podrà incloure cursos de formació, i constituirà part del procés selectiu.

El Reglament d’ingrés, accessos i adquisició de noves especialitats en els cossos docents, aprovat pel Reial decret 276/2007, de 23 de febrer, establix en l’article 30, Regulació de la fase de pràctiques, que les administracions educatives regularan l’organització de la fase de pràctiques, que inclourà un període de docència directa que formarà part del procediment selectiu i que tindrà per objectiu comprovar l’aptitud per a la docència de les persones aspirants seleccionades. Este període d’exercici de la docència en centres públics es desenrotllarà amb la tutoria de professorat experimentat, tindrà una duració superior a un trimestre i no superior a un curs escolar i podrà incloure cursos de formació.

Mitjançant l’Orde 11/2023, de 19 de desembre, de la Conselleria d’Educació, Universitats i Ocupació, es va convocar un procediment selectiu de concurs oposició per a ingrés en el cos de mestres i un procediment per a l’adquisició de noves especialitats per personal funcionari del mateix cos (DOGV núm. 9750, de 21.12.2023).

Les bases 11 i 12 de l’orde referida establixen que el desenrotllament de la fase de pràctiques es regularà per resolució de la Direcció General de Personal Docent i que, d’acord amb el mencionat reglament d’ingrés, accessos i adquisició de noves especialitats en els cossos docents, les persones aspirants seleccionades hauran de realitzar un període de pràctiques que formarà part del procés selectiu i que tindrà com a objectiu comprovar la seua aptitud per a la docència.

Per la Resolució de 30 d’agost de 2024, de la Direcció General de Personal Docent (DOGV núm. 9931, de 06.09.2024), es nomena personal funcionari en pràctiques les persones aspirants seleccionades en el marc del procediment convocat per l’Orde 11/2023, de 19 de desembre, de la Conselleria d’Educació, Universitats i Ocupació.

Per tant, esta direcció general, fent ús de les funcions que li atribuïx el Decret 136/2023, de 10 d’agost, del Consell, d’aprovació del Reglament orgànic i funcional de la Conselleria d’Educació, Universitats i Ocupació, modificat pel Decret 72/2024, de 28 de juny,

RESOL

Regular la fase de pràctiques de les persones aspirants seleccionades en la convocatòria mencionada d’acord amb el procediment següent:

*Primer. Realització de la fase de pràctiques*

Hauran de realitzar la fase de pràctiques les persones aspirants seleccionades en el procediment selectiu per a l’ingrés al cos de mestres convocat per l’Orde 11/2023, de 19 de desembre, de la Conselleria d’Educació, Universitats i Ocupació, nomenades personal funcionari en pràctiques per la Resolució de 30 d’agost de 2024, de la Direcció General de Personal Docent; les funcionàries i funcionaris públics que van demanar pròrroga en el curs anterior i les persones que no hagen superat la fase de pràctiques en aquell curs escolar, segons la Resolució de 5 d’octubre de 2023, de la Direcció General de Personal Docent.

*Segon. Comissions qualificadores*

1. L’avaluació de la fase de pràctiques la realitzaran comissions qualificadores.

2. En cada direcció territorial d’educació, cultura, universitats i ocupació es constituirà una comissió qualificadora per al personal funcionari en pràctiques.

3. Les comissions qualificadores estaran integrades per:

a) La persona titular de la direcció d’inspecció de la direcció territorial corresponent o, si és el cas, un inspector o inspectora que designe, que actuarà presidint la comissió referida.

b) Dos inspectores o inspectors d’Educació designats per la persona titular de la Direcció Territorial d’Educació, Cultura, Universitats i Ocupació, que actuaran com a vocals.

c) La persona titular de la gestió de personal de la direcció territorial, o el funcionari o funcionària en qui delegue, que actuarà exercint les funcions de secretaria de la comissió, amb veu, però sense vot.

d) Addicionalment, la persona titular de la direcció territorial d’educació, cultura, universitats i ocupació podrà designar una funcionària o funcionari dels cossos docents als quals es referix esta resolució, que actuarà com a vocal.

4. El nomenament de les persones membres de les comissions qualificadores, així com les substitucions d’estes que, per causes justificades, hagen de ser baixa, els realitzarà la direcció territorial de cultura, educació, universitats i ocupació corresponent. Per a la composició d’estes comissions s’haurà de tendir a la paritat entre hòmens i dones, llevat que raons fundades i objectives ho impedisquen.

5. Les persones membres de les comissions qualificadores estaran afectades per les causes d’abstenció i recusació que preveuen els articles 23 i 24 de la Llei 40/2015, d’1 d’octubre, de règim jurídic del sector públic.

6. Les comissions hauran de constituir-se dins del termini de deu dies hàbils comptats a partir de l’endemà de la publicació d’esta resolució en el *Diari Oficial de la Generalitat Valenciana*. La constitució de les comissions no podrà tindre lloc sense la presència de totes les persones membres que les integren, llevat que concórreguen circumstàncies especials, l’apreciació de les quals correspondrà a la respectiva persona titular de la direcció territorial. De totes les reunions de les comissions qualificadores s’alçaran les actes corresponents.

7. Les funcions de les comissions qualificadores seran les següents:

– Supervisió, amb el suport de les inspectores i inspectors d’Educació, que tota la documentació i la informació de l’expedient electrònic de les persones funcionàries en pràctiques s’ha integrat en la plataforma Gestió Tàctica.

– Avaluació de les persones funcionàries en pràctiques, en el termini del procés, en el temps i la forma corresponents.

– Resolució, si és el cas, dels dubtes que es plantegen en aplicació del que disposa esta resolució.

*Tercer. Designació de les persones tutores*

1. Al personal funcionari en pràctiques li designarà un tutor o tutora la direcció del centre. Este nomenament recaurà entre el personal funcionari de carrera del mateix cos docent i especialitat, i es designarà, preferentment, personal docent amb cinc o més anys de servici en l’especialitat. També es tindrà en compte per a la seua designació l’especial dedicació i eficàcia en el seu treball professional, així com el seu interés per dur a terme esta labor.

2. En els centres a on no hi haja personal funcionari de carrera que complisca la totalitat dels requisits indicats en l’apartat anterior, la direcció del centre podrà designar com a tutor o tutora una persona docent funcionària de carrera d’acord amb els criteris següents i el seu orde:

a) Personal docent funcionari de carrera que siga titular d’una o de diverses especialitats del mateix cos i que dispose d’atribució docent en les mateixes àrees i funcions en les quals la persona aspirant desenrotlle les pràctiques i amb servicis efectius en eixe àmbit.

b) Un altre personal docent funcionari de carrera que tinga destinació en el centre, sempre que pertanga al cos docent al qual s’incorpora la persona aspirant.

c) La persona que exercisca la direcció d’estudis en el centre educatiu.

3. Davant de situacions excepcionals en què no hi haja, entre els membres del claustre, personal docent que reunisca els requisits establits per a ser nomenat tutor o tutora de la persona funcionària en pràctiques, l’inspector o la inspectora de zona corresponent al centre educatiu assumirà les tasques de supervisió, seguiment i assessorament de la persona funcionària en pràctiques. En estos casos, l’avaluació de la persona aspirant es realitzarà únicament amb l’informe de la inspecció educativa (annex III), i es deixarà sense efecte l’exigència dels informes de la direcció del centre i el de la persona tutora.

4. La persona titular de la direcció del centre farà efectiva la designació del tutor o tutora de pràctiques, a través de l’Oficina Virtual d’Educació (OVICE).

5. Si durant la fase de pràctiques es produïx alguna circumstància que impedisca el desenrotllament de la tutoria assignada, la persona titular de la direcció del centre nomenarà un altre tutor o tutora d’acord amb els criteris que assenyalen els punts 1, 2, 3 o 4 d’este apartat, i traslladarà la modificació realitzada a la plataforma telemàtica OVICE.

6. La Inspecció d’Educació supervisarà que la designació de les persones tutores s’ajusta als criteris que establix esta resolució.

*Quart. De la persona designada tutora de la funcionària o funcionari en pràctiques*

1. La persona tutora elaborarà un informe en què valorarà l’aptitud per a la docència del funcionari o funcionària en pràctiques i efectuarà l’avaluació de les seues capacitats didàctiques. Així mateix, dins d’estes funcions, la formarà i l’assessorarà sobre els aspectes següents:

– Assessorament en l’aula.

– Coordinació docent en el curs o cicle. Coordinació docent en l’etapa.

– Programació general anual.

– Proposta pedagògica de cicle o departament.

– Elaboració de les programacions d’aula, en funció de l’especialitat del personal docent en pràctiques.

– Participació en la comunitat educativa.

– Procediments, criteris i instruments d’avaluació.

– Atenció a l’alumnat amb necessitats específiques de suport educatiu, d’acord amb el model d’inclusió educativa que es deriva de la normativa vigent.

2. Per a l’exercici correcte d’estes funcions, les persones tutores hauran d’assistir, almenys, a dos sessions de docència mensuals de les que impartisquen les persones en pràctiques i, al mateix temps que observen el seu treball amb l’alumnat, les orientaran en totes les qüestions que els presenten dificultat o requerisquen una atenció especial.

3. Una vegada finalitzat el període de pràctiques, la Subdirecció General de Formació del Professorat integrarà en el registre personal de formació permanent del professorat el reconeixement en el qual conste la seua participació com a persona tutora de la fase de pràctiques d’acord amb l’Orde 54/2014, d’1 de juliol, de la Conselleria d’Educació, Cultura i Esport, per la qual es regula l’acreditació i la valoració de les activitats de formació permanent i altres activitats per a la millora de la qualitat de l’ensenyança que realitzen els funcionaris docents que impartixen ensenyances no universitàries de la Comunitat Valenciana.

4. Al final del període de pràctiques, el tutor o tutora elaborarà un informe a través de l’Oficina Virtual del Docent (OVIDOC) amb la valoració que li meresca el treball desenrotllat per la persona aspirant en les competències professionals docents que figuren en l’annex I d’esta resolució.

*Quint. Funcions de la direcció del centre*

Les funcions de la direcció del centre consistiran a assessorar i informar les persones funcionàries en pràctiques sobre els aspectes següents:

– Projecte educatiu i concreció curricular.

– Programació general anual, Pla d’actuació per a la millora i memòria.

– Normes d’organització i funcionament, mesures de convivència.

– Funcionament dels òrgans de govern i de coordinació docent en el centre.

– Participació de la comunitat educativa.

– Informació sobre el funcionament dels òrgans col·legiats dels centres.

– Relació del centre i els funcionaris docents amb l’Administració educativa i l’Administració local.

– El procediment de realització i avaluació de la fase de pràctiques que establix esta resolució.

A este efecte, la direcció del centre planificarà i realitzarà, abans del dia 31 d’octubre de 2024, almenys una reunió amb les persones funcionàries en pràctiques adscrites al seu centre.

Al final del període de pràctiques, la direcció del centre elaborarà un informe a través de la plataforma telemàtica OVICE amb la valoració que li meresca el treball desenrotllat per la persona aspirant en les competències professionals docents que figuren en l’annex II d’esta resolució.

*Sext. Inspecció educativa*

La inspecció educativa participarà en l’avaluació de la fase de pràctiques de les persones funcionàries en pràctiques amb les següents funcions específiques:

a) Les inspectores i inspectors d’Educació assessoraran les persones funcionàries en pràctiques, les persones tutores i les persones responsables de les direccions dels centres sobre el procediment i els terminis de la fase de pràctiques.

b) La inspecció educativa supervisarà el compliment de les funcions i les responsabilitats atribuïdes a les persones tutores i la direcció dels centres en esta resolució.

c) Faran la visita a l’aula amb la finalitat de supervisar la documentació pedagògica i la pràctica docent de la persona funcionària en pràctiques.

d) Elaboraran l’informe d’avaluació del personal funcionari en pràctiques.

Al final del període de pràctiques, l’inspector o inspectora elaborarà un informe a través de la plataforma telemàtica OVIDOC amb la valoració que li meresca el treball desenrotllat per la persona aspirant en les competències professionals docents que figuren en l’annex III d’esta resolució.

*Sèptim. Activitats de les persones aspirants durant la fase de pràctiques*

1. Les activitats d’inserció en el centre consistiran en la realització d’activitats tutelades per les persones responsables d’exercir esta tasca en relació amb:

– La programació didàctica o d’aula i l’avaluació de l’alumnat;

– La informació sobre el funcionament dels òrgans col·legiats del centre, amb atenció especial a la tutoria de l’alumnat i la gestió de l’aula, i

– Activitats de formació.

2. L’activitat de formació consistirà en la realització d’una acció formativa en la modalitat de curs en línia. Esta tindrà una duració de 45 hores i serà comuna per a tot el personal funcionari en pràctiques del curs 2024-2025 de la Comunitat Valenciana. L’activitat tindrà com a objectiu la formació per a millorar les competències docents i en esta s’inclourà un mòdul de prevenció de riscos laborals en compliment del que disposa la Llei 31/1995, de 8 de novembre, de prevenció de riscos laborals.

La Subdirecció General de Formació del Professorat inscriurà d’ofici el personal funcionari en pràctiques per a realitzar el curs.

La informació relativa al desenrotllament i el període de realització de l’activitat formativa es comunicarà a través del correu electrònic @edu.gva.es de cada persona funcionària en pràctiques i de la pàgina web de la Subdirecció General de Formació del Professorat.

3. Acreditació i certificat de la formació

No seran vàlides, per a complir els requisits de formació que establix esta resolució, les accions formatives realitzades per altres administracions educatives o per entitats col·laboradores.

No s’emetrà cap certificat de participació per a les persones interessades de les activitats de formació del professorat realitzades per a complir el requisit de formació que establix esta convocatòria.

Les persones aspirants seleccionades en anteriors fases de pràctiques que hagen efectuat les activitats de formació establides i hagen obtingut la qualificació d’apte/apta, i se’ls haja autoritzat un ajornament de la fase referida, quedaran exonerades de les activitats de formació i se’ls reconeixerà la formació realitzada.

4. Una vegada finalitzada la fase de pràctiques, les persones aspirants hauran d’elaborar un informe d’autoavaluació en el qual reflectiran el treball realitzat durant el període de pràctiques, les dificultats que hagen trobat i els suports rebuts. Este informe s’entregarà a la comissió qualificadora a l’acabar la fase de pràctiques, d’acord amb el model d’informe que s’inserix com a annex IV d’esta resolució, a través d’OVIDOC.

5. La direcció del centre, amb la col·laboració de la direcció d’estudis, facilitarà la coordinació necessària perquè les persones en pràctiques assistisquen, almenys, a tres sessions completes de docència de les persones tutores.

*Octau. Avaluació de les persones aspirants*

1. L’avaluació de les persones aspirants serà efectuada per les comissions qualificadores sobre la base de:

a) Compliment dels requisits següents:

– Realització de les activitats formatives a les quals fa referència el punt sèptim d’esta resolució.

– Realització de l’informe d’autoavaluació (annex IV).

b) El resultat dels informes emesos per la direcció del centre, per la persona tutora i per la Inspecció d’Educació.

2. L’informe de la persona tutora es realitzarà a través d’OVIDOC, i l’informe de la direcció del centre es realitzarà a través de la plataforma informàtica OVICE, d’acord amb els models que figuren en els annexos I i II d’esta resolució. L’avaluació de les diferents àrees de les competències professionals docents, per a cada un dels acompliments docents, s’hauran d’expressar en els termes d’«apte» o «no apte».

Al final de cada un dels informes s’expressarà el resultat final d’estos, de manera que només s’obtindrà una avaluació favorable quan la persona aspirant obtinga una valoració d’apte en tots els acompliments docents objecte de valoració. En cas que el resultat global de l’avaluació siga desfavorable, s’hauran de precisar i justificar els motius en l’apartat d’observacions.

3. L’informe de la inspectora o inspector d’Educació designats per a l’avaluació del personal funcionari en pràctiques es realitzarà a través de la plataforma informàtica OVIDOC, d’acord amb el model que figura en l’annex III d’esta resolució. Els diferents acompliments docents avaluables s’hauran d’expressar en els termes d’«apte» o «no apte».

El sentit de l’informe de la inspecció educativa serà favorable quan la persona funcionària en pràctiques obtinga una valoració d’apte en tots els acompliments docents objecte de valoració. En cas que el resultat global de l’avaluació siga desfavorable, s’hauran de precisar i justificar els motius en l’apartat d’observacions.

4. Tots els informes s’integraran a l’expedient electrònic perquè, juntament amb el requisit de formació i l’informe d’autoavaluació elaborat pel personal funcionari en pràctiques, servisquen per a l’avaluació que ha de fer la comissió qualificadora.

5. L’avaluació de la comissió qualificadora s’expressarà en termes d’«apta» o «no apta», tenint en compte que, quan la qualificació siga «no apta», esta haurà de ser motivada.

6. La qualificació de les persones funcionàries en pràctiques serà «apta» si estes reunixen tots els requisits i els informes emesos per la direcció del centre, per la persona tutora i per la Inspecció d’Educació són favorables. La qualificació de les persones funcionàries en pràctiques serà «no apta» en els casos següents:

a) Quan la persona aspirant no haja complit algun dels dos requisits de l’apartat 1.a.

b) Quan el resultat d’algun dels informes emesos per la direcció del centre, per la persona tutora i per la inspecció educativa siga desfavorable. No obstant això, sense perjuí del que s’ha exposat, en este cas la comissió qualificadora podrà sol·licitar un informe a la inspecció educativa sobre els motius que conduïxen al sentit desfavorable de l’avaluació de la persona funcionària en pràctiques.

7. Cada comissió qualificadora, a través de la Inspecció General, traslladarà a la Direcció General de Personal Docent la relació de les persones funcionàries en pràctiques amb la qualificació obtinguda i es publicarà la llista en la pàgina web de la Conselleria. Una vegada publicada la llista, les persones interessades podran presentar al·legacions a través del tràmit de sol·licitud general única en la seu electrònica de la Generalitat (<https://sede.gva.es/va/inicio/procedimientos?id_proc=95974>) en el termini de 5 dies hàbils des de l’endemà de la publicació.

Si les comissions qualificadores ho consideren necessari, podran emetre un informe complementari sobre el desenrotllament de les seues actuacions.

Quan la qualificació d’alguna persona siga de «no apta», la comissió qualificadora haurà de remetre immediatament i preferentment l’acta amb la motivació a la Direcció General de Personal Docent, juntament amb la resta de documentació, a l’efecte de dur a terme les actuacions pertinents en els procediments de gestió de personal docent que resulten afectats.

8. D’acord amb la base 12 de l’orde de convocatòria, les persones aspirants que no superen la fase de pràctiques per haver sigut declarades «no aptes» podran incorporar-se amb les persones aspirants seleccionades del següent procediment selectiu que es convoque per a repetir, per una sola vegada, la realització de la fase de pràctiques. En este cas, el número d’orde que ocuparà serà l’immediatament següent al de l’última de les persones aspirants seleccionades de la seua especialitat. En cas que no puguen incorporar-se a la promoció següent per no haver-se convocat aquell any procediment d’ingrés al mateix cos i especialitat, realitzaran la fase de pràctiques durant el curs següent a aquell en què haja sigut qualificada de «no apta».

9. Les persones que no s’incorporen per a repetir la fase de pràctiques o que siguen declarades «no aptes» per segona vegada perdran tots els drets a ser nomenades personal funcionari de carrera, mitjançant la resolució motivada de la Direcció General de Personal Docent, d’acord amb el que disposa l’article 31 del Reglament d’ingrés, accessos i adquisició de noves especialitats en els cossos docents aprovat pel Reial decret 276/2007, de 23 de febrer.

*Nové. Duració de la fase de pràctiques i calendari aplicable*

1. De conformitat amb el que preveu la base 12 de l’Orde 11/2023, la duració de la fase de pràctiques serà d’un curs acadèmic, la duració mínima serà de tres mesos i la duració màxima de sis mesos de servicis efectius, a l’efecte d’avaluació, en la destinació que se’ls adjudique.

2. Sense perjuí de les excepcions previstes en els apartats dècim i onzé d’esta resolució, en data 31 de març de 2025 es donaran per finalitzades les pràctiques —a l’efecte d’avaluació— per a les persones docents que hagen prestat servicis durant un període de sis mesos comptats a partir de la seua incorporació al centre, sense perjuí que continuen atenent les seues activitats docents fins a la finalització del curs acadèmic.

3. En l’annex V figuren les dates per a la realització de les diferents fases del període de pràctiques.

4. En cas que el personal funcionari es trobe en situació de permís per naixement de fills, adopció o acolliment, risc durant l’embaràs o accident que done lloc a una situació d’incapacitat, este període de pràctiques podrà tindre, com a mínim, una duració de tres mesos, que haurà de ser de servicis efectius amb plenitud de funcions pròpies del cos al qual pertanyen dins del curs escolar en la destinació que se’ls haja adjudicat. Esta reducció del període de pràctiques se sol·licitarà i s’acreditarà documentalment a través de la plataforma OVIDOC. La direcció del centre haurà de respondre a la sol·licitud en el termini de 7 dies hàbils i ho farà constar en l’informe final que elaborarà sobre el funcionari o funcionària en pràctiques.

5. Així mateix, per a les persones que es troben en situació d’incapacitat laboral transitòria a causa de tindre diagnosticada una malaltia greu, este període de pràctiques podrà tindre, com a mínim, una duració de tres mesos, que haurà de ser de servicis efectius amb plenitud de funcions pròpies del cos al qual pertanyen dins del curs escolar en la destinació que se’ls haja adjudicat. La persona interessada haurà de sol·licitar, a través d’OVIDOC, la reducció de la duració de la fase de pràctiques a la Direcció General de Personal Docent i aportarà la documentació que acredite esta situació. A este efecte, la malaltia haurà de ser una de les que preveu el Reial decret 1148/2011, de 29 de gener, per a l’aplicació i el desenrotllament, en el Sistema de la Seguretat Social, de la prestació econòmica per atenció de menors afectats per càncer o una altra malaltia greu (BOE 182, de 30/07/2011). Igualment, es tindrà en compte qualsevol altra malaltia la gravetat de la qual siga similar a les que preveu este reial decret, prestant especial interés a les malalties rares.

6. Les comissions disposaran fins al 23 de maig de 2025, excepte en els casos justificats establits en la base dècima, per a remetre a la Direcció General de Personal Docent els expedients electrònics amb l’acta final i l’informe complementari, si és el cas, de les persones aspirants avaluades fins a la data referida.

*Dècim. Ampliació de la duració de la fase de pràctiques*

1. El personal funcionari en pràctiques que, a 31 de març de 2025, haja prestat servicis per un temps inferior a sis mesos, o a tres mesos en els casos especificats en el punt quatre del resolc nové d’esta resolució, haurà de completar este període fins al 30 de juny de 2025.

2. El personal funcionari en pràctiques que concórrega en les circumstàncies explicitades en el paràgraf anterior podrà ampliar el termini per a l’avaluació de les pràctiques pel temps necessari per a completar els sis mesos exigits o tres mesos en els casos especificats en el punt quatre del resolc nové de la present resolució. Per a això, la persona funcionària en pràctiques haurà de sol·licitar l’ampliació mencionada a través de l’aplicació informàtica OVIDOC abans del 31 de març de 2025. La directora o director del centre supervisarà la sol·licitud de la persona interessada i la informarà, a través de l’aplicació OVICE, de l’acceptació/denegació de l’ampliació sol·licitada.

3. En atenció a les circumstàncies assenyalades en els apartats anteriors, les comissions qualificadores es consideraran constituïdes amb caràcter permanent fins a la finalització del present curs escolar, una vegada conclosa l’avaluació del personal funcionari en pràctiques a la qual fa referència este apartat.

*Onzé. Ajornament de la fase de pràctiques*

Les persones aspirants que, amb l’ampliació del termini previst en l’apartat anterior, i per causes degudament justificades i apreciades per la Direcció General de Personal Docent, no puguen completar el mínim de sis mesos de servicis efectius durant el curs acadèmic 2024-2025 establit per a l’avaluació d’esta fase del procés selectiu, o bé de més de tres mesos en el cas establit en el resolc nové, hauran de presentar, a través de la plataforma electrònica OVIDOC i abans del 30 d’abril de 2025, una sol·licitud d’ajornament per a la realització de les pràctiques. Esta direcció general resoldrà expressament sobre la sol·licitud d’ajornament per a realitzar la fase de pràctiques, la qual podrà ser autoritzada per una sola vegada.

Així mateix, qui a l’inici de la fase de pràctiques no puga incorporar-se per a dur-la a terme per causes degudament justificades, també podrà demanar un ajornament per a realitzar-la el següent curs 2025-2026, a través de l’enllaç següent: <https://sede.gva.es/va/inicio/procedimientos?id_proc=95637>.

En els dos casos, la concessió de l’ajornament no suposarà modificació en les places assignades a la resta d’aspirants.

*Dotzé. Exempció de la fase de pràctiques*

Les persones aspirants que, havent superat les fases d’oposició i concurs, acrediten haver prestat servicis durant, almenys, un curs escolar com a funcionàries docents de carrera, estaran exemptes de l’avaluació de la fase de pràctiques.

*Tretzé. Aprovació de l’expedient del procediment selectiu i nomenament com a funcionari i funcionària de carrera*

Una vegada conclosa la fase de pràctiques i comprovat que totes les persones aspirants declarades «aptes» en esta reunixen els requisits generals i específics de participació establits, la Direcció General de Personal Docent aprovarà l’expedient del concurs oposició, que es farà públic en el *Diari Oficial de la Generalitat Valenciana*, i elevarà al Ministeri d’Educació i Formació Professional la proposta de nomenament com a personal funcionari de carrera, amb efecte del dia de començament del curs escolar següent al qual siguen declarades «aptes» en la fase de pràctiques.

Contra esta resolució, que posa fi a la via administrativa, es pot interposar amb caràcter potestatiu un recurs de reposició davant de la Direcció General de Personal Docent en el termini d’un mes a comptar de l’endemà de la publicació, de conformitat amb el que preveuen els articles 114, 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé interposar directament un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats a partir de l’endemà de la publicació, d’acord amb els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.

  

València, 19 de setembre de 2024

Sonia Amelia Sancho de Vicente

Directora general de Personal Docent

Esta disposició conté annexos. Consulteu-ne la versió en PDF.